*LĒMUMA PROJEKTS*

**Par izstāšanos no biedrības “Latvijas bāriņtiesu darbinieku asociācija”**

Izvērtējot Alūksnes novada pašvaldības, turpmāk – pašvaldība, dalību biedrībā “Latvijas bāriņtiesu darbinieku asociācija”, reģistrācijas Nr. 40008067985, turpmāk – Biedrība, konstatē:

[1.] Biedrības mērķis atbilstoši statūtiem ir pilnveidot un veicināt bāriņtiesu darbības attīstību, apvienot bāriņtiesas vienotā organizācijā, lai aizstāvētu bāriņtiesu darbinieku darba, profesionālās un sociālās tiesības un intereses, kā arī veicināt un sekmēt informācijas, pieredzes un labas prakses apmaiņu starp biedriem, sekmējot bāriņtiesu darbinieku profesionālo izaugsmi un profesijas prestižu, kā arī piedalīties bērnu tiesību aizsardzības sistēmas attīstībā un normatīvo aktu izstrādē.

[2.] Saskaņā ar statūtiem par Biedrības biedru var būt juridiskās personas – bāriņtiesas; fiziskās personas – bāriņtiesu priekšsēdētāji, bāriņtiesu priekšsēdētāju vietnieki, bāriņtiesu locekļi; bāriņtiesas priekšsēdētāju palīgi, bāriņtiesas locekļu palīgi. Par Biedrības goda biedru var kļūt fiziskas vai juridiskas personas, kuru profesionālā darbība ir vai ir bijusi saistīta ar bērnu tiesību aizsardzību.

[3.] Alūksnes novada bāriņtiesa, turpmāk – bāriņtiesa, 08.06.2023. vēstulē Nr. BAR/1.10/23/945 norāda, ka nesaskata nepieciešamību turpināt dalību šajā asociācijā, jo kopš 2018. gada, bāriņtiesas ieskatā, Biedrības valde vairs pienācīgi nepilda savas funkcijas, veicot bāriņtiesu pārstāvību valsts iestādēs un arī publiskajos medijos.

[4.] Atbilstoši Pašvaldību likuma 79. panta pirmajai un trešajai daļai, pašvaldību kopīgu interešu īstenošanai pašvaldības var dibināt kopīgas biedrības un nodibinājumus, ievērojot Pašvaldību likumā un Biedrību un nodibinājumu likumā noteikto. Dome var lemt par pašvaldības dalību biedrībā vai nodibinājumā, kas neatbilst šā panta pirmajā daļā noteiktajam, ja pašvaldības dalību biedrībā vai nodibinājumā paredz starptautiskie normatīvie akti, likums vai Ministru kabineta noteikumi vai pašvaldības dalība ir nepieciešama sabiedrības virzītas vietējās attīstības īstenošanai.

[5.] Pašvaldību likuma pārejas noteikumu 10. punkts noteic, ka pašvaldības līdz 2023.gada 30.jūnijam likvidē to izveidotās biedrības un nodibinājumus, kas neatbilst Pašvaldību likuma 79. pantā noteiktajam, vai izbeidz savu dalību šādās biedrībās un nodibinājumos.

[6.] Pašvaldību likuma 10. panta pirmās daļas 9. punkts noteic, ka domes kompetencē ir likumā noteiktajā kārtībā izveidot, reorganizēt un likvidēt pašvaldības kapitālsabiedrības un nodibinājumus, kā arī lemt par dalību kapitālsabiedrībās, biedrībās un nodibinājumos.

[7.] Biedrību un nodibinājuma likuma 29. panta ceturtā daļa noteic, ka biedra dalība biedrībā izbeidzas līdz ar izstāšanos vai izslēgšanu no biedrības. Savukārt 30. pants noteic, ka biedrs var jebkurā laikā izstāties no biedrības, iesniedzot rakstveida paziņojumu biedrības valdei, ja statūtos nav noteikts, ka šis paziņojums iesniedzams citai pārvaldes institūcijai.

[8.] Atbilstoši statūtiem biedrs un goda biedrs var jebkurā laikā izstāties no Biedrības rakstveidā paziņojot par to valdei. Biedra vai goda biedra dalība izbeidzas nākamajā darba dienā pēc rakstveida paziņojuma saņemšanas.

Izvērtējot pašvaldības dalību Biedrībā, secināms, ka dalība Biedrībā finansiālu ietekmi uz pašvaldības budžetu nerada. Neatkarīgi no tā vai pašvaldība ir Biedrības biedrs vai nav, Biedrības īstenotie pasākumi ir par maksu. Bāriņtiesas darbinieki kvalifikācijas paaugstināšanas pasākumus, pieredzi un labo praksi var saņemt arī neesot Biedrības biedrs. Pašvaldības dalība Biedrībā neatbilst Pašvaldību likuma 79. panta prasībām, līdz ar ko ir nepieciešams lemt par pašvaldības izstāšanos no Biedrības.

Ņemot vērā iepriekš minēto un pamatojoties uz Pašvaldību likuma 10. panta pirmās daļas 9.punktu,

Izstāties no biedrības “Latvijas bāriņtiesu darbinieku asociācija”, reģistrācijas Nr. 40008067985.

Domes priekšsēdētājs Dz.ADLERS